**Kassandran silta** (myös **Cassandran silta**; engl. *The Cassandra Crossing*; ital. *Cassandra Crossing*; saks. *Cassandra Crossing* tai *Treffpunkt Todesbrücke*) on vuonna 1976 ensi-iltansa saanut George P. Cosmatosin ohjaama brittiläis-italialais-saksalainen katastrofielokuva, johon sekoittuu toiminnan, jännityksen ja draaman aineksia. *Kassandran sillan* pääosissa ovat Sophia Loren, Richard Harris, Burt Lancaster, Martin Sheen, O. J. Simpson, Lee Strasberg ja Ava Gardner.

Koska *Kassandran siltaa* oli tekemässä brittiläinen mediaimpressaari Lew Grade, italialainen tuottaja Carlo Ponti ja kansainvälinen "all-star"-näyttelijäkaarti, elokuvan odotettiin houkuttelevan yleisöä ympäri maailman. Elokuvan levitysoikeudet myytiin brittiläisille ja amerikkalaisille levittäjille jo ennen kuvauksien alkua.

Juoni
-----

**Varoitus:  Seuraava kirjoitus paljastaa yksityiskohtia juonesta.**
*Kassandran silta* sijoittuu eurooppalaiseen junaan, johon ruotsalainen rikollinen hyppää mukaan. Rikollinen kantaa tappavaa virustautia, joka voi tarttua kehen tahansa. Samalla kun tohtori Jonathan Chamberlain (Richard Harris) yrittää pitää hallinnassaan tartuntatapauksia, juna kulkee kohti rikkinäistä Kassandran holvisiltaa... Kukaan ei pääse junasta pois. Voiko kukaan heitä pelastaa?

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Sophia Loren  | … |  Jennifer Rispoli Chamberlain
  |
|  Richard Harris  | … |  tohtori Jonathan Chamberlain
  |
|  Burt Lancaster  | … |  eversti Stephen MacKenzie
  |
|  Martin Sheen  | … |  Robby Navarro
  |
|  O. J. Simpson  | … |  Haley
  |
|  Lee Strasberg  | … |  Herman Kaplan
  |
|  Ava Gardner  | … |  Nicole Dressler
  |
|  Lionel Stander  | … |  Max
  |
|  Ingrid Thulin  | … |  tohtori Elena Stradner
  |
|  Alida Valli  | … |  rouva Chadwick
  |
|  John Phillip Law  | … |  majuri Stark
  |
|  Ann Turkel  | … |  Susan
  |
|  Ray Lovelock  | … |  Tom
  |
|  Thomas Hunter  | … |  kapteeni Scott
  |
|  Fausta Avelli  | … |  Katherine
  |

Tuotanto
--------

*Kassandran sillan* käsikirjoituksen laativat ohjaaja Cosmatos, Tom Mankiewicz ja Robert Katz. Elokuvan tuottajina olivat Carlo Ponti ja Lew Grade, ja elokuvan sävellyksestä vastasi Jerry Goldsmith.

*Kassandran silta* kuvattiin Technicolor-elokuvausmenetelmällä pienellä kolmen miljoonan dollarin budjetilla. Elokuvan kuvauspaikkoina olivat Italiassa Cinecittà-elokuvastudiot Roomassa, Leccon kaupunki Lombardiassa Pohjois-Italiassa, Sveitsin Geneve ja Basel sekä Ranskan Cantal. Alun perin Peter O’Toolelle tarjottiin elokuvan pääroolia, mutta hänen kieltäydyttyään Richard Harris otti roolin vastaan.

Julkaisu ja vastaanotto
-----------------------

*Kassandran silta* sai ensi-iltansa Italiassa 18. joulukuuta vuonna 1976. Isossa-Britanniassa ja Länsi-Saksassa elokuva sai ensi-iltansa 31. maaliskuuta 1977. Suomen ensi-ilta oli Helsingissä 11. maaliskuuta 1977, ja *Kassandran silta* oli Suomessa 28. katsotuin elokuva 68 676:lla katsojallaan vuonna 1977. Adams Filmi vastasi elokuvan levityksestä Suomessa vuonna 1977.

*Kassandran silta* ei menestynyt hyvin kriitikoiden tai yleisön keskuudessa, koska katastrofielokuvat eivät enää *Kassandran sillan* ilmestymisen aikaan enää olleet taattuja kassamagneetteja. Heikohkosta vastaanotosta *Kassandran silta* sai kuitenkin taloudellista voittoa. Rotten Tomatoes -sivuston mukaan kriitikoiden arvosteluista vain 29 prosenttia on myönteistä perustuen seitsemään arvosteluun. *Kassandran silta* on julkaistu VHS:nä, DVD:nä ja Blu-raynä.

Lähteet
-------

1. ↑  Tom Mankiewicz ja Robert Crane, *My Life as a Mankiewicz*, University Press of Kentucky, 2012, s. 178. Viitattu 13.10.2014. (englanniksi)
2. 1 2  Cassandra Crossing, The (1976) *elonet.fi*. Elonet.fi. Viitattu 13.10.2014. (suomeksi)
3. ↑  Suomen katsotuimmat elokuvat vuonna 1977 *elokuvauutiset.fi*. Elokuvauutiset.fi. Viitattu 13.10.2014. (suomeksi)
4. ↑  THE CASSANDRA CROSSING (1977) *rottentomatoes.com*. Rottentomatoes.com. Viitattu 13.10.2014. (englanniksi)
5. ↑  THE CASSANDRA CROSSING (1977) *tcm.com*. TCM.com. Viitattu 13.10.2014. (englanniksi)
6. ↑  The Cassandra Crossing (1976) *allmovie.com*. Allmovie.com. Viitattu 13.10.2014. (englanniksi)

Aiheesta muualla
----------------

* *Kassandran silta* Internet Movie Databasessa. (englanniksi)
* *Kassandran silta* Elonetissä.
* *Kassandran silta* AllMoviessa. (englanniksi)
* *Kassandran silta* TCM Movie Databasessa (englanniksi)
* *Kassandran silta* Rotten Tomatoes -sivustolla (englanniksi)